“หุ้นยุโรป” ปิดบวก! นลท.ช้อนซื้อ “กลุ่มธุรกิจเดินทาง-สันทนาการ” หวังโอมิครอนไม่กระทบศก.
“หุ้นยุโรป” ปิดบวก! นลท.เข้าช้อนซื้อ “หุ้นกลุ่มธุรกิจเดินทางและสันทนาการ” ท่ามกลางความหวังที่ว่าไวรัสโควิด-19 สายพันธุ์โอมิครอนจะไม่ส่งผลกระทบต่อแนวโน้มเศรษฐกิจ
31 ธ.ค. 2564

ผู้สื่อข่าวรายงานว่า ตลาดหุ้นยุโรปปิดบวกเมื่อคืนนี้ (30 ธ.ค.2564) เนื่องจากนักลงทุนเข้าช้อนซื้อหุ้นกลุ่มธุรกิจเดินทางและสันทนาการ ท่ามกลางความหวังที่ว่าไวรัสโควิด-19 สายพันธุ์โอมิครอนจะไม่ส่งผลกระทบต่อแนวโน้มเศรษฐกิจ
โดยดัชนี Stoxx Europe 600 ปิดที่ 488.71 จุด เพิ่มขึ้น 0.73 จุด หรือ +0.15%
ส่วนดัชนี CAC-40 ตลาดหุ้นฝรั่งเศสปิดที่ 7,173.23 จุด เพิ่มขึ้น 11.71 จุด หรือ +0.16% และดัชนี DAX ตลาดหุ้นเยอรมนีปิดที่ 15,884.86 จุด เพิ่มขึ้น 32.61 จุด หรือ +0.21% ส่วนดัชนี FTSE 100 ตลาดหุ้นลอนดอนปิดที่ 7,403.01 จุด ลดลง 17.68 จุด หรือ -0.24%
สำหรับตลาดหุ้นยุโรปดีดตัวขึ้น โดยดัชนีหุ้นกลุ่มธุรกิจเดินทางและสันทนาการพุ่งขึ้น 1.80% ขานรับความหวังที่ว่า ไวรัสสายพันธุ์โอมิครอนจะไม่ส่งผลกระทบต่อเศรษฐกิจ โดยผลการวิจัยในแอฟริกาใต้ อังกฤษ และสกอตแลนด์ต่างบ่งชี้ว่า ผู้ที่ติดเชื้อโควิด-19 สายพันธุ์โอมิครอนมีความเสี่ยงน้อยในการเข้ารับการรักษาตัวในโรงพยาบาล และมีอาการเจ็บป่วยน้อยกว่า เมื่อเทียบกับผู้ที่ติดเชื้อไวรัสสายพันธุ์เดลตา
อีกทั้งตลาดยังได้แรงหนุนจากการที่รัฐบาลสเปนปรับลดระยะเวลาการกักตัวสำหรับผู้ที่ติดเชื้อโควิด-19 แต่ไม่แสดงอาการลงเหลือ 7 วัน จากเดิมที่กำหนดไว้ 10 วัน เพื่อผ่อนคลายแรงกดดันต่อระบบสาธารณสุข
นอกจากนี้ ทางการสเปนยังประกาศยังผ่อนคลายข้อกำหนดให้สามารถเข้าร่วมชมกีฬาได้ 75% ของความจุที่นั่งหากเป็นการแข่งขันกลางแจ้ง และ 50% ของความจุที่นั่งหากเป็นกีฬาในร่ม
สำหรับหุ้น Storskogen Group พุ่งขึ้น 4% หลังจากบริษัทประกาศเข้าซื้อหุ้นกว่า 90% ใน Nimbus Group